Meintjes op krukkelys ná ongeluk in VSA | Netwerk24
Deur Marizanne Kok 16 Mei 2019 13:55
Die beseringspook wil die Suid-Afrikaanse fietsryer Louis Meintjes maar net nie uitlos nie.
Louis Meintjes in Februarie in die Algarve-toer in Portugal. Foto: Getty Images
Dié 27-jarige ryer van die Dimension Data-span is terug in die siekeboeg nadat hy Woensdag in die vierde skof van die Kaliforniese Toer in Morro Bay geval en sy polsgewrig gebreek het.
Die ongeluk wat sy deelname kortgeknip het, het net sowat 3 km voor die einde van die skof plaasgevind. Dit het 'n groot aantal deelnemers, waaronder die algehele voorloper, Tejay van Garderen, geraak.
Meintjes het wel terug op sy fiets geklim en die skof voltooi, maar is onmiddellik daarna deur die Dimension Data-spandokter ondersoek en na die hospitaal geneem. Luidens 'n verklaring deur die span sal hy 'n handspesialis in Hamburg gaan spreek vir verdere behandeling.
Sy onttrekking in Kalifornië is die jongste in 'n lang lys terugslae vir die Rustenburg-boorling.
Meintjes het minder as drie weke gelede teruggekeer na fietsry nadat hy herstel het van 'n liesbesering wat hy in Maart in die Paris-Nice-fietstoer opgedoen het.
Hy het ook in 2018 weens siekte onttrek aan die Giro d'Italia, wat sy hooffokus vir 2018 was.
Dit het die afgelope paar dae goed met Meintjes gegaan in die Kaliforniese Toer. Hy was ná Woensdag se vierde skof algeheel net 48 sekondes agter Van Garderen in die 22ste posisie.
Die Suid-Afrikaner se hooffokus vanjaar is die Tour de France, waarin hy in 2016 en 2017 algeheel agtste geëindig het, en die naasbeste jong jaer was.